兩岸關係近年大幅改善,香港政壇亦掀起一陣訪台熱潮,多名特區高官同政黨代表先後組團訪台,最近又輪到十八區區議會主席,喺嚟緊星期日啟程,出訪台北同台中共四日三夜,係首次以區會主席名義訪台。不過,據聞今次只有十七位主席可以成行,原來大埔區議會主席張學明(圖),剛剛喺本月初做完通波仔手術,要休養一排先至適宜遠行。
學明本月四日出席一個鄉村環保活動時,身體精神仍全無異樣,但據聞翌日突然嘔吐,當初仲以為食錯嘢,但經過詳細檢查後,發現心臟大動脈血管栓塞,醫生建議即時同佢「通波仔」,最後手術非常順利。學明個幾星期前已經出院返屋企休養,並取消晒所有公開活動,就連前日嘅鄉議局執委會都無出席主持會議。
心血管病係香港嘅第二號殺手,學明嘅立法會同事「大舊石」石禮謙,過去九年來就六度通波仔,不過大舊石身形肥大,又鍾意食好嘢飲靚酒,佢有呢類毛病唔算出奇。學明身材中等,又經常落鄉,運動量十足,真係點都睇唔出會有心血管病,各位政界人士真係好應該定期檢查身體,咁先可以有心有力為市民服務。